Kad politikos formuotojai ir įmonės galėtų priimti įrodymais pagrįstus sprendimus, jiems vis labiau reikia patikimos ir kokybiškos statistikos. Tačiau rengiant statistiką esamiems žmogiškiesiems ir finansiniams ištekliams tenka vis didesnis spaudimas, ir ESS darosi labai sudėtinga pateikti kokybišką statistiką, kurios reikia vis daugiau. Be to, duomenų teikėjai (įmonės respondentės) reikalauja, kad ESS sumažintų jiems tenkančią administracinę naštą. Kad išspręstų šiuos sunkumus, Komisija (Eurostatas) pastaruoju metu ėmėsi įvairių iniciatyvų, kuriomis siekiama užtikrinti veiksmingesnį Europos statistikos rengimą ir sumažinti respondentų naštą, supaprastinant ir pagerinant veiksmų koordinavimą ir bendradarbiavimą ESS viduje. Pavyzdžiui, 2015 m. iš dalies pakeistas Reglamentas (EB) Nr. 223/2009 dėl Europos statistikos: paaiškintas ESS valdymas ir sustiprintos ES ir nacionalinio lygmenų veiksmų koordinavimo ir bendradarbiavimo priemonės. Į Komisijos programą REFIT įtrauktos kitos panašios iniciatyvos, kaip antai socialinės statistikos srityje, ir jomis siekiama paprasčiau ir moderniau rengti tikslinių sričių Europos statistiką.

Esama Europos verslo statistikos rengimo sistema suskaidyta į atskirus konkrečioms sritims skirtus teisės aktus. Todėl duomenys renkami nenuosekliai ir rengiami neveiksmingai. FRIBS bus bendra ESS verslo statistikos rengimo teisinė sistema. Tikimasi, kad tai padės pagerinti ESS verslo registrų kokybę, taikyti bendras apibrėžtis visose statistikos srityse, kurioms taikoma ši teisinė sistema, keistis identifikuojamais mikroduomenimis ir sukurti integruotą duomenų struktūrą. Tai turėtų padėti racionalizuoti nacionalinius statistikos rengimo procesus, geriau naudotis esamais duomenų šaltiniais ir sumažinti rengiant ESS verslo statistiką respondentams tenkančią statistinę naštą. Be to, FRIBS bus sukurta suderinta duomenų struktūra ir bendri duomenų kokybės standartai, kurie padės sujungti skirtingų sričių verslo statistiką ir dar labiau padidins surinktos informacijos vertę.

Kadangi ši iniciatyva pradėta prieš priimant Geresnio reglamentavimo gaires, ją pagrindžiantis dabartinės padėties konkretus vertinimas (pagal penkis vertinimo kriterijus) atliktas nebuvo. Pagal Komisijos standartus vertinant galiojančius teisės aktus, įskaitant Europos statistikos programą, taikyta Eurostato sistema, kuriai šiame procese teko svarbiausias vaidmuo. Be to, kasmet rengiami duomenų naudotojų tyrimai, kad būtų daugiau žinoma apie juos, jų poreikius ir pasitenkinimo Eurostato teikiamomis paslaugomis lygį. Pagal vertinimo rezultatus Eurostatas tobulina statistinės informacijos ir kitų statistinių rezultatų rengimą. Jie įtraukiami į įvairius strateginius planus, pvz., darbo programą ir valdymo planą.

Be to, tik Europos lygmeniu galima geriau stebėti globalizaciją, remiantis išsamesnėmis žiniomis apie tarptautinių įmonių grupes.

Duomenų naudotojai nerimauja, kad dėl reikalaujamų papildomų duomenų padidės našta. Per tikslines konsultacijas įrodyta, kad tokį padidėjimą visiškai atsvertų Sąjungos vidaus prekybos statistikos modernizavimo nauda.

•Tiriamųjų duomenų rinkimas ir naudojimas

Dėl FRIBS projekto surengta daug susitikimų su nacionaliniais ekspertais, kuriuose kalbėta ne tik apie verslo statistiką, bet ir apie makroekonominę statistiką, nacionalines sąskaitas ir mokėjimų balanso statistiką. Projekto pažangos ataskaitos reguliariai teiktos Reglamentu (EB) Nr. 223/2009 įsteigtam Europos statistikos sistemos komitetui (ESSK).

Kaip papildomi išorės įrodymai naudotos pirmiau aprašytos konsultacijos su suinteresuotosiomis šalimis, įskaitant konsultacijas su duomenų naudotojais ir duomenų teikėjais.

•Poveikio vertinimas

Prie šio pasiūlymo pridėta poveikio vertinimo ataskaita, kurioje nustatytos problemos, numatytos įvairios joms spręsti skirtos politikos galimybės ir galiausiai įvertintas tų politikos galimybių poveikis.

Dėl šios poveikio vertinimo ataskaitos 2016 m. birželio mėn. teigiamą nuomonę pateikė Reglamentavimo patikros valdyba ( http://ec.europa.eu/smart-regulation/impact/ia_carried_out/cia_2016_en.htm#estat ).

Atliekant poveikio vertinimą nustatytos dvi problemų priežastys:

1) sumažėjęs Europos verslo statistikos reikalingumas ir pritaikomumas;

2) verslo statistikos teisinis nenuoseklumas.

Siekiant pašalinti šias problemų priežastis, įvertintos tokios galimybės:

A galimybė. Pagrindinis scenarijus: nesikeičianti ES politika;

B galimybė. Teisėkūros veiksmų tik tam tikrose ribotose verslo statistikos srityse įgyvendinimas, įskaitant papildomas Intrastato modernizavimo galimybes;

C galimybė. Verslo statistikos modernizavimas ją sujungiant į bendrą sistemą (FRIBS) ir tam naudojant įvairias priemones, įskaitant papildomas Intrastato sistemos modernizavimo galimybes.

Remiantis poveikio vertinimu, A galimybė neatrodo tinkama, nes politikos formuotojai ir duomenų naudotojai būtų vis labiau nepatenkinti skleidžiamais duomenimis ir imtų naudotis kitais duomenų šaltiniais.

B galimybė numato tam tikrą dabartinės Europos verslo statistikos sistemos modernizavimą, visų pirma politiniams bei kitiems naudotojams skirtų duomenų rengimo ir teikimo tobulinimą. Taip pat būtų modernizuota Intrastato sistema – tai turėtų sumažinti naštą duomenų teikėjams. Tačiau pasirinkus šią galimybę daug esamų trūkumų liktų nepašalinti. Visų pirma, jei bus palikta dešimt atskirų verslo statistikos teisės aktų, tai reikš, kad reikės dėti daugiau pastangų, kad būtų sumažinta neatitikimų ir ateityje užtikrintas politikos naudotojams rengiamų duomenų ir rodiklių nuoseklumas, be to, atsiras didelis su šių teisės aktų valdymu ir atnaujinimu susijęs darbo krūvis. Pagal šią galimybę pasiūlytais padėties gerinimo veiksmais iš esmės neužtikrinamas didesnis duomenų lankstumas ir pritaikomumas prie kintančių politinių bei kitų naudotojų poreikių.

C galimybė yra pažangiausia ir perspektyviausia, nes ja Europos verslo statistikos sistema atnaujinama ir pritaikoma prie ateities poreikių. Europos verslo statistika bus sujungta į vieną teisinę sistemą FRIBS, o tai iškart garantuos daug didesnį verslo statistikos nuoseklumą (pvz., kiek tai susiję su pakeitimų atlikimo laiku, apibrėžčių suderinimu ir pan.). Taip būtų geriau išnaudojami bendri ESS sistemos privalumai ir kartu suteikiama pati didžiausia papildoma nauda ES. Ribos tarp įvairių statistikos sričių sušvelnės arba visai išnyks. Toks suderinimas leis daug geriau patenkinti politines reikmes, nes bus galima skleisti labiau suderintus rodiklius ir rodiklių derinius. Tai taip pat padidins sistemos lankstumą, kas nebuvo įmanoma pagal dvi ankstesnes galimybes. Naujos politinės reikmės gali būti patenkintos nustatant trumpesnius terminus ir taikant veikiančią ir tinkamai parengtą sistemą. Be to, – priešingai nei pagal B galimybę – skleidžiamos statistikos ir pagrindinės teisinės sistemos pritaikymo sąnaudos pagal tinkamiausią C galimybę yra pačios mažiausios, nes visi reikalingi pakeitimai atliekami lengviau, t. y. vienu metu. Svarbiausia tai, kad C galimybe galima labiausiai sumažinti naštą įmonėms.

Apibendrinant dėl visų šių privalumų akivaizdžiai tinkamiausia yra C galimybė. Ja labiausiai atsižvelgiama į programos REFIT tikslus, nes skirtingi ir nenuoseklūs teisės aktai, kuriais dabar grindžiama verslo statistika, supaprastinami ir suderinami juos sujungiant į vieną nuoseklią teisinę sistemą ir sumažinama bereikalinga administracinė našta.

Reglamentavimo patikros valdyba pateikė teigiamą nuomonę ir į ją įtraukė tris pagrindines rekomendacijas, kaip patikslinti poveikio vertinimo ataskaitą. Šios rekomendacijos pateiktos toliau.

1) Manoma, kad iš pradžių pateiktos ir nagrinėtos įvairios galimybės nėra išsamios, nes po to, kai Reglamentavimo patikros valdybai pateikta pradinė poveikio vertinimo ataskaita, konsultacijos dėl galimų Sąjungos vidaus prekybos statistikos modernizavimo variantų tęstos toliau. Eurostatas atnaujino siūlomų politikos galimybių sąrašą, atsižvelgdamas į Europos statistikos sistemos komiteto (ESSK) išvadas dėl Sąjungos vidaus prekybos modernizavimo.